《问道乡台故址》
明代·凌义渠

昔贤尊献替，自然名根除。流徙不足道，所贵怀抱摅。

德业永山川，敢言乃其馀。有台高千古，庙貌存形模。

烺烺几百年，到此已疏芜。莫誇此台立，谏院气色殊。

莫叹此台废，言路精神孤。废兴别有托，此台岂吾庐。

怅立荒榛外，内讼何可无。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。